b'\n_START_ARTICLE_\nTekken (videopeli)\n_START_SECTION_\nPelaaminen\n_START_PARAGRAPH_\nMonen muun tappelupelin tavoin Tekkeniss\xc3\xa4 valitaan usean hahmon kokoonpanosta yksi taistelija, jolla otellaan kasvoikkain yksi kerrallaan ilmestyvien vastustajien kanssa. Olennainen osa pelin ja sen seuraajien taistelumekaniikka on my\xc3\xb6s se, ett\xc3\xa4 kutakin pelihahmon raajaa vastaa yksi pelin\xc3\xa4pp\xc3\xa4in; esimerkiksi PlayStation-sovituksessa ympyr\xc3\xa4n\xc3\xa4pp\xc3\xa4int\xc3\xa4 painettaessa hahmo potkaisee oikealla jalallaan._NEWLINE_Yksinpelin tavoitteena on voittaa Heihachi Mishiman j\xc3\xa4rjest\xc3\xa4m\xc3\xa4 Iron Fist -turnaus, joka koostuu yhdeks\xc3\xa4st\xc3\xa4 taistelusta. Voittamalla turnauksen eri hahmoilla pelaaja saa lis\xc3\xa4\xc3\xa4 taistelijoita kahdeksan alkuvaihtoehdon lis\xc3\xa4ksi. Peliymp\xc3\xa4rist\xc3\xb6in\xc3\xa4 toimivat eri puolilla maailmaa sijaitsevat tunnetut kaupungit ja n\xc3\xa4ht\xc3\xa4vyydet, kuten Angkor Wat, Kioto, Akropolis ja Chicago._NEWLINE_Oletusasetuksissa pelin ottelut jakautuvat kahteen 40 sekuntia kest\xc3\xa4v\xc3\xa4\xc3\xa4n er\xc3\xa4\xc3\xa4n, joiden m\xc3\xa4\xc3\xa4r\xc3\xa4\xc3\xa4 ja kestoa voidaan my\xc3\xb6s erikseen nostaa tai laskea. Jokaisen er\xc3\xa4n j\xc3\xa4lkeen hahmojen el\xc3\xa4m\xc3\xa4palkit uusiutuvat.\n_START_SECTION_\nTarina\n_START_PARAGRAPH_\nHeihachi Mishima, mahtava ja armoton Mishima Zaibatsu -organisaation omistaja, on ilmoittanut pit\xc3\xa4v\xc3\xa4ns\xc3\xa4 King of the Iron Fist Tournament -nimisen taisteluturnauksen. Palkinnoksi turnauksen voittajalle on luvassa miljardi dollaria. Tapahtumaan osallistuu kahdeksan eri taistelulajien taitajaa ymp\xc3\xa4ri maailmaa. Yksi heist\xc3\xa4 on voittamaton maailmanmestari, joka ei ole ollenkaan kiinnostunut turnauksen rahapalkinnosta, vaan h\xc3\xa4n haluaa kostaa Heihachille._NEWLINE_T\xc3\xa4m\xc3\xa4 mies on nimelt\xc3\xa4\xc3\xa4n Kazuya Mishima, Heihachi Mishiman poika. Heihachi heitti viisi vuotta vanhan poikansa alas jyrk\xc3\xa4nteelt\xc3\xa4, mutta pahat voimat s\xc3\xa4ilyttiv\xc3\xa4t Kazuyan hengiss\xc3\xa4. T\xc3\xa4st\xc3\xa4 silti katkeroituneena Kazuya vannoo kuolemaa Heihachille. _NEWLINE_Muita turnaukseen osallistuvia henkil\xc3\xb6it\xc3\xa4 ovat muun muassa Paul Phoenix, Marshall Law, Yoshimitsu, Nina Williams, King, Jack ja Michelle Chang.'